CELEX: 32010R0588
Language: et
Date: 2010-07-05 00:00:00
Title: Komisjoni määrus (EL) nr 588/2010, 5. juuli 2010 , millega kiidetakse heaks väikesed muudatused kaitstud päritolunimetuste ja kaitstud geograafiliste tähiste registrisse kantud nimetuse spetsifikaadis ( „Soprèssa Vicentina” (KPN))

6.7.2010   
            
            
               ET
            
            
               Euroopa Liidu Teataja
            
            
               L 170/1
            
         KOMISJONI MÄÄRUS (EL) nr 588/2010,
   5. juuli 2010,
   millega kiidetakse heaks väikesed muudatused kaitstud päritolunimetuste ja kaitstud geograafiliste tähiste registrisse kantud nimetuse spetsifikaadis („Soprèssa Vicentina” (KPN))
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 20. märtsi 2006. aasta määrust (EÜ) nr 510/2006 põllumajandustoodete ja toidu geograafiliste tähiste ja päritolunimetuste kaitse kohta, (1) eriti selle artikli 9 lõike 2 teist lauset,
   ning arvestades järgmist:
   
               (1)
            
            
               Määruse (EÜ) nr 510/2006 artikli 9 lõike 1 esimese lõigu kohaselt ja vastavalt kõnealuse määruse artikli 17 lõikele 2 vaatas komisjon läbi Itaalia taotluse, millega soovitakse saada heakskiit komisjoni määruse (EÜ) nr 2400/96 (2) (muudetud määrusega (EÜ) nr 492/2003) (3) alusel registreeritud kaitstud päritolunimetuse „Soprèssa Vicentina” spetsifikaadi muudatustele.
            
         
               (2)
            
            
               Taotluse eesmärk on muuta spetsifikaati, täpsustades tooraineks kasutatavate sigade markeerimise korda.
            
         
               (3)
            
            
               Komisjon on kõnealuse muudatuse läbi vaadanud ja leidnud, et see on õigustatud. Kuna muudatus on väike määruse (EÜ) nr 510/2006 artikli 9 tähenduses, võib komisjon selle heaks kiita ilma kõnealuse määruse artiklites 5, 6 ja 7 kirjeldatud menetlust kohaldamata,
            
         ON VASTU VÕTNUD KÄESOLEVA MÄÄRUSE:
   Artikkel 1
   Kaitstud päritolunimetuse „Soprèssa Vicentina” spetsifikaati muudetakse vastavalt käesoleva määruse I lisale.
   Artikkel 2
   Ajakohastatud koonddokument on esitatud käesoleva määruse II lisas.
   Artikkel 3
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 5. juuli 2010
      
         
            Komisjoni nimel
         
         
            president
         
         José Manuel BARROSO
      
   
   
      (1)  ELT L 93, 31.3.2006, lk 12.
   
      (2)  EÜT L 327, 18.12.1996, lk 11.
   
      (3)  ELT L 73, 19.3.2003, lk 3.
   
      I LISA
      Kiidetakse heaks päritolunimetuse „Soprèssa Vicentina” spetsifikaadi järgmine muudatus.
      Toote kirjelduse artikli 2 punkti 2.1.3. „Tapavanus” on lisatud „või kõrvalestale”.
      
         Tekst „Tapavanus peab olema vähemalt üheksa kuud, mida võib kontrollida märgiselt, mis tätoveeritakse 30 päeva jooksul pärast sea sündi tema reieosale.”
      
      on asendatud järgmise tekstiga:
      
         „Tapavanus peab olema vähemalt üheksa kuud, mida võib kontrollida märgiselt, mis tätoveeritakse 30 päeva jooksul pärast sea sündi tema reieosale või kõrvalestale.”
      
   
   
      II LISA
      
         KOONDDOKUMENT
      
      Nõukogu määrus (EÜ) nr 510/2006 põllumajandustoodete ja toidu geograafiliste tähiste ja päritolunimetuste kaitse kohta
      
         „SOPRÈSSA VICENTINA”
      
      EÜ nr: IT-PDO-0105-0145-10.8.2009
      
         KGT ( ) KPN (X)
      
      1.   Nimetus
      
      „Soprèssa Vicentina”
      2.   Liikmesriik või kolmas riik
      
      Itaalia
      3.   Põllumajandustoote või toidu kirjeldus
      
      3.1.   Toote liik
      
      
                  Klass 1.2.
               
               
                  Lihatooted
               
            3.2.   Toote kirjeldus, mida punktis 1 esitatud nimetus tähistab
      
      Kirjeldus: „Soprèssa Vicentina” on soolde topitud ja laagerdatud keskmist või suuremat mõõtu toorvorst, mis on valmistatud searümba väärtuslikematest tükkidest.
      3.3.   Tooraine (üksnes töödeldud toodete puhul)
      
      „Soprèssa Vicentina” tootmisel kasutatakse toorainena sealiha, mis peab pärinema loomadelt, kes on sündinud ja kasvanud Vicenza provintsi loomakasvatusettevõtetes.
      3.4.   Sööt (üksnes loomse päritoluga toodete puhul)
      
      Sünnist kuni eelnuumamise lõpuni on keelatud sööta loomi lihajahuga ning nuumamise ajal on keelatud neid sööta loomse toiduga (v.a piim).
      Sööta antakse eelistatavalt vedelal või söödapasta kujul, millele on lisatud vett ja võimaluse korral vadakut. Kvaliteetse välise rasvakihi saamiseks on lubatud kasutada linoolhapet (kuni 2 % kuivsööda kogusest). Vadakut ja petipiima ei tohi anda ühelegi loomale päevas üle 15 liitri.
      Petipiima all mõistetakse või tootmise kõrvalsaadust ja piimavadaku all juustu tootmise kõrvalsaadust.
      3.5.   Tootmise erietapid, mis peavad toimuma määratletud geograafilises piirkonnas
      
      Seakasvatus: „Soprèssa Vicentina” tootmisel kasutatakse toorainena sealiha, mis peab pärinema loomadelt, kes on sündinud ja kasvanud Vicenza provintsi loomakasvatusettevõtetes.
      Loomad peavad olema oma geneetiliste tunnuste poolest puhtatõulised sead või hübriidid (aga mitte geneetiliselt muundatud) ning kuuluma järgmistesse traditsioonilistesse tõugudesse: Large White, Landrace ja Duroc, mis on kantud Itaalia tõuraamatusse või välismaistesse tõuraamatutesse, mida Itaalia tõuaretajad tunnustavad ja mis on kooskõlas Itaalia tõuraamatu raskete sigade kasvatamise põhimõtetega.
      Sead peavad olema suutelised saavutama kõrge tapakaalu (130 kg).
      Tapavanus peab olema vähemalt üheksa kuud. Vanust võib kontrollida märgiselt, mis tätoveeritakse 30 päeva jooksul pärast sea sündi tema reieosale [või kõrvalestale]. Seakasvatuseks kasutatavad ruumid ja rajatised peavad olema korralikult isoleeritud ja õhutatud, et oleks tagatud sobiv temperatuur, optimaalne õhuvahetus ja kahjulike gaaside eemaldamine. Põrandad peavad olema valmistatud vee- ja libisemiskindlast ning soojapidavast materjalist.
      Lähtuvalt sööda tüübist peavad kõik ruumid ja rajatised vastama nõutavale korrosioonikindluse tasemele.
      Kasutada võib ka täielikult või osaliselt vabaduses peetud sigu.
      Sigade tapmine: Sigu tohib tappa ainult ettevõtetes, millel on loomade tervishoiu ja toiduhügieeni vallas riiklike ja ELi õigusaktidega ette nähtud load ning mis asuvad kaitstud päritolunimetuse tootmispiirkonnas.
      Tapmisel peab siga kaaluma vähemalt 130 kg.
      Edasisse töötlusse ei suunata selliste sigade liha, kellel esineb ilmseid müopaatia tunnuseid (PSE- või DFD-liha, nähtavaid põletikulisi või traumaatilisi tüsistusi), kui veterinaararst on need tapamajas kindlaks teinud.
      Liha töötlemine: Liha töötlemine ja toodete laagerdumine peab toimuma tootmispiirkonnas asuvates ettevõtetes. Töötlusettevõtetel peavad loomade tervishoiu ja toiduhügieeni vallas olema riiklike ja ELi õigusaktidega ette nähtud load.
      Retsept ja koostisained: „Soprèssa Vicentina” valmistatakse tükeldatud poolrümbast, millest kasutatakse ära kõik väärtuslikud osad: tagatükk, kaelatükk, abatükk, küljetükk, põsetükk ja seljatükk.
      Lisatakse järgmised ained (suurim lubatud kogus):
      
                  —
               
               
                  sool: 2 700 g 100 kg vorstimassi kohta;
               
            
                  —
               
               
                  pipar (neljaks purustatud terad): 300 g 100 kg vorstimassi kohta;
               
            
                  —
               
               
                  pulbristatud maitseainesegu (kaneel, nelk ja rosmariin): 50 g 100 kg vorstimassi kohta;
               
            
                  —
               
               
                  küüslauk: 100 g 100 kg vorstimassi kohta;
               
            
                  —
               
               
                  suhkur: 150 g 100 kg vorstimassi kohta;
               
            
                  —
               
               
                  kaaliumnitraat: lubatud koguses.
               
            Valmistamismeetod: valmistamismeetod on järgmine:
      
                   
               
               
                  Sigade poolrümbad tükeldatakse, kõiki tükke hoitakse vähemalt 24 tundi temperatuuril 0 °C kuni + 3 °C. Seejärel eemaldatakse luud ja närvid ning tükid puhastatakse.
               
            
                   
               
               
                  Seejärel peenestatakse tükid hakkmasinaga, mille perforatsioonide diameeter on 6–7 mm. Hakklihale, mis jahutatakse temperatuurile + 3 °C kuni + 6 °C, lisatakse varem valmis segatud koostisained. Käärimisprotsessi soodustamiseks võib lisada mikroorganismide preparaate. Seejärel segatakse vorstimass põhjalikult läbi, et rasv seguneks lihaosakestega ja moodustaks ühtlase segu. Valmissegu topitakse vähemalt 8 cm läbimõõduga loomasooltesse.
               
            
                   
               
               
                  Topitud vorstid jagatakse järgmistesse kaaluklassidesse: 1–1,5 kg, 1,5–2,5 kg, 2,5–3,5 kg ja 3,5 kg–8 kg.
               
            Kuivatamine: Vorstide kuivatamine toimub järgmiselt: a) nõrutamine 12 tundi temperatuurivahemikus 20–24 °C; b) kuivatamine 4 või 5 päeva alaneval kuumusel (22–24 °C-lt 12–14 °C-ni).
      Laagerdamine: „Soprèssa Vicentina” laagerdumisaeg (sisaldab ka nõrutamist ja kuivatamist) sõltub vorsti kaaluklassist:
      
                   
               
               
                  vähemalt 60 päeva 1–1,5 kg kaaluklassi vorstide puhul;
               
            
                   
               
               
                  vähemalt 80 päeva 1,5–2,5 kg kaaluklassi vorstide puhul;
               
            
                   
               
               
                  vähemalt 90 päeva 2,5–3,5 kg kaaluklassi vorstide puhul;
               
            
                   
               
               
                  vähemalt 120 päeva 3,5–8 kg kaaluklassi vorstide puhul.
               
            3.6.   Erieeskirjad viilutamise, riivimise, pakendamise jm kohta
      
      —
      3.7.   Erieeskirjad märgistamise kohta
      
      Kaitstud päritolunimetust „Soprèssa Vicentina” ei tõlgita ja see peab olema kantud märgistusele selgete ja kustumatute tähtedega.
      Logo „Soprèssa Vicentina DOP” tuleb kanda märgistusele graafilises juhendis (spetsifikaadi lisa A) esitatud juhtnööride kohaselt.
      4.   Geograafilise piirkonna täpne määratlus
      
      „Soprèssa Vicentina” tootmispiirkond hõlmab kogu Vicenza provintsi territooriumi.
      5.   Seos geograafilise piirkonnaga
      
      5.1.   Geograafilise piirkonna eripära
      
      Toote laagerdumist mõjutab kohalik õhuniiskus, mille tase sõltub temperatuuri kõikumisest. Need erilised tingimused käivitavad toorvorsti esmase ja teisese käärimise.
      5.2.   Toote eripära
      
      Toorvorstil „Soprèssa Vicentina” peavad olema turustamise hetkel järgmised omadused:
      
         Füüsikalised omadused
      
      Välimus: silindrilise kujuga vorsti ümber keritakse värvitu nöör (võib olla elastne) esmalt pikisuunas, seejärel horisontaalsuunas rõngastena, nii et kogu vorst on kinni seotud. Võrke ei ole lubatud kasutada. Küüslauguvorsti puhul tohib kasutada värvilist nööri, aga ainult otsa sidumiseks. Rõngaste vahe peab olema umbes 2–4 cm ja neid peab vorstil olema vähemalt kolm. Laagerdumisel tekib vorstile iseenesest valkjas kate.
      Lõikepind: vorstimass on lõigates tihke ja samas pehme. Rasvaosakesed paiknevad ühtlaselt lihaosakeste ümber, mistõttu vorst säilitab pehmuse ka pärast pikka laagerdumist. Vorstiviilu värvus on kergelt tuhm, rasva- ja lihaosakeste piirid ei ole selged, vorstisisus on eristatavad keskmise suurusega tükid.
      
         Keemilised omadused
      
      Valkude kogusisaldus on vähemalt 15 %, rasvasisaldus 30–43 %, mineraalsoolade (tuha) sisaldus 3,5–5 %, niiskus kuni 55 %, pH-tase 5,4–6,2.
      
         Mikrobioloogilised omadused
      
      Mesofiilne mikroobiline tase: ülekaalus on piimhappebakterid ja mikrokokid.
      
         Organoleptilised omadused
      
      
                  Lõhn
               
               
                  :
               
               
                  vürtsikas, võib sisaldada aromaatsete maitsetaimede, s.h küüslaugu nüanssi.
               
            
                  Maitse
               
               
                  :
               
               
                  mahe, kergelt magus, piprane või küüslaugune.
               
            
                  Värvus
               
               
                  :
               
               
                  roosa, kergelt punakas.
               
            
                  Konsistents
               
               
                  :
               
               
                  vorstisisus on eristatavad keskmise suurusega tükid, seda on kerge mäluda.
               
            5.3.   Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel
      
      Kõik „Soprèssa Vicentina” valmistusetapid on geograafilise piirkonnaga tihedalt seotud.
      Inimtegurite puhul väljendub toote seos nimetatud piirkonnaga selles, et tootmispiirkonnas, st Vicenza provintsi territooriumil, on traditsiooniliselt esindatud palju loomakasvatajad ja/või väiketootjad, kes on loonud tänu erilistele seakasvatus-, lihatöötlus- ja -laagerdusvõtetele ainulaadse vorstitoote „Soprèssa Vicentina”, mille valmistamismeetod ei ole aegade jooksul praktiliselt muutunud.
      Eeskätt tõendavad toote seost piirkonnaga tooraine erilised omadused, mis tulenevad kohalike sigade traditsioonilisest nuumamisrežiimist, milleks kasutatakse pea eranditult parimaid kohapeal kasvavaid teravilju.
      Lisaks tugevdab tooraine seost piirkonnaga juustutööstuse kõrvalsaaduse vadaku kasutamine sigade söödas, mida neile manustatakse eelistatavalt söödapastana. Tegemist on ammuse traditsiooniga, mida tõendab asjaolu, et kahele Vicenza provintsis valmistatavale tuntud juustule on antud kaitstud päritolunimetus: Asiago ja Grana Padano.
      Nende kahe kaitstud päritolunimetusega juustutoote valmistamisel tekib piima töötlemise kõrvalsaadusena vadak.
      Vadakul on teatavad piima omadused, sest kuigi piima töötlemisel eraldatakse sellest teatavad komponendid, millest moodustub juust, jääb sellesse mitmeid kasutamata komponente.
      Vicenza provintsi seakasvatusettevõtetes kasutatakse vadakut just selle eriliste omaduste tõttu, mis kanduvad edasi sealihasse ja sellest hiljem valmistatavasse vorsti.
      Kuna vadak sisaldab vähe toitaineid ja suures osas vett, on seda läbi aegade kasutatud puhtamajanduslikel põhjustel peamiselt kohapeal, millest ongi sündinud traditsioon sööta seda „Soprèssa Vicentina” valmistamiseks kasutatavatele sigadele.
      Peale selle tõendab „Soprèssa Vicentina” seost geograafilise piirkonnaga veel asjaolu, et Vicenza provintsis leidub hulganisti sigade tapmise ja sealiha töötlusega tegelevaid väikeettevõtjaid, kes kasutavad kohalikes farmides kasvanud sigu. Need tootjad on hoidnud läbi aastakümnete elus „Soprèssa Vicentina” eripärast valmistusviisi, mille juured on kohalikus talupojakultuuris.
      Toote laagerdumist mõjutab kohalik õhuniiskus, mille tase sõltub temperatuuri kõikumisest. Need erilised tingimused käivitavad toorvorsti esmase ja teisese käärimise.
      Eespool kirjeldatud seose juures mängivad oma osa nii looduslikud kui ka inimtegurid, mõjutades tugevalt Vicenza provintsis valmistatavat toodet Soprèssa, mis erineb oma ainulaadsete omaduste poolest teistes piirkondades valmistatavatest samalaadsetest toorvorstidest. Sellest annavad tunnistust ka bibliograafilised tõendid.
      
         Viide spetsifikaadi avaldamisele
      
      Taotluse esitanud asutus on algatanud riikliku vastuväite esitamise menetluse, avaldades kaitstud päritolunimetuse „Soprèssa Vicentina” tunnustamise ettepaneku 28. märtsi 2009. aasta Itaalia Vabariigi Teatajas nr 73.
      Spetsifikaadi terviktekst on kättesaadav järgmisel veebisaidil: www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg
      või minnes otse põllumajandusministeeriumi veebisaidile (www.politicheagricole.it), seejärel klõpsata „Prodotti di Qualità” („Kvaliteettooted”, ekraanil vasakul) ning seejärel „Disciplinari di Produzione all’esame dell’UE (Reg (CE) 510/2006)” („ELi läbivaatuseks esitatud spetsifikaadid (määrus (EÜ) nr 510/2006)”).